**KULTUURIPROJEKTIDE HINDAMISE ÜLDPÕHIMÕTTED**

Toetusliigi üldeesmärgiks on linna kultuuriürituste programmi mitmekesisuse tagamine, pidades silmas vajadust kindlustada kultuurikava aastaringne mitmekülgsus ning erinevate publikurühmade (sh erinevate kultuurihuvidega grupid, subkultuurid, vanuserühmad, rahvusrühmad jm) kultuuriliste vajaduste rahuldamine. Kehtivad iga kunstiliigi valdkondlikud üldkriteeriumid ning projektide hindamise põhimõtted, mille alusel valik tehakse.

**1. Projektide hindamisel analüüsitakse järgmisi näitajaid:**

* 1. Hinnatakse projekti juhtimise võimekust (sh meeskonna professionaalsust, k.a eelneva(te) perioodide aruandluse baasil); taotluse selgust ja läbimõeldust ning projekti eesmärkide haakumist linna strateegiliste eesmärkidega; meedia- ja turundusplaani professionaalsust; eelarve optimaalsust, mh võimalusi ja oskusi kaasata teisi rahastajaid; võetakse arvesse kaasrahastuse tõenäosust ning projekti omatulude teenimise võimalusi.
	2. Hinnatakse projekti kultuurilist mõju sõltuvalt projekti suunitlusest nii kohalikul või ka riiklikul ja rahvusvahelisel tasandil; projekti võimalusi luua valdkondlikke ja valdkonnaüleseid koostöövõrgustikke, mõjutada valdkonna arengut ning seda populariseerida; projekti potentsiaali luua koostoimelisi arenguprotsesse kultuuriväljal.

**2. Valdkondlikud ja ürituste formaadist tulenevad kriteeriumid:**

* 1. **Traditsioonilised suurfestivalid (nn mainesündmused)**

Festivali ainulaadsus Eesti kontekstis, programmi terviklikkus, sihtgruppide mitmekesisus ja publikuarv, rahvusvaheline mõõde, võime luua eeldusi kultuurivahetuseks, laialdane kajastatus (sh positiivne kajastatus professionaalses kultuurikriitikas), sotsiaalne mõõde (s.t tasuta ürituste osakaal), kõrvalprogrammide olemasolu, tunnustatud professionaalide loomingu osakaal programmi tuumikus.

**2.2 Väikefestivalid**

Otsingulisus ja eksperimentaalsus, ainulaadsus, suunatus kultuuriühenduste ja kodanikurühmade koostööle, suunatus erinevatele sihtrühmadele ja subkultuuridele. Suurürituse potentsiaaliga alustavad festivalid, mis rikastavad festivalikalendri žanrilist pilti.

**2.3 Teater, etendusasutused**

Toetatakse eelkõige etendusasutuste aastaringset programmi. Kriteeriumid: professionaalsus, tugev kunstiline tase, repertuaariprogrammi ja tulevikuvisiooni (arengukava) olemasolu, publikuhuvi, žanriline mitmekesisus, koostöö teiste etendusasutuste ja loovisikutega, uuslavastuste ja etenduste arv.

**2.4 Muusika, kontserttegevus**

Professionaalide kontsertprojektid ja esinduskollektiivide uued kõrgetasemelised kontsertprojektid.

**2.5 Kunst ja galeriid, muuseumid**

Aastaringne professionaalne non-profit põhimõttel toimiv galerii- või muuseumiprogramm (sh mitmekülgne näitustekava, haridusprogrammid, näitusetunnid, professionaalne turundus ja kommunikatsioon); kaasaegse kunsti mõistmisele suunatud projektid, koostöö haridusasutustega.

**2.6 Rahvakultuur**

Rahvakultuurikollektiivide ühistegevusprojektid, mis aitavad kaasa valdkonna koostööle ja võrgustumisele. Projektide kunstiline tase ja terviklikkus, professionaalide kaasatus programmi ettevalmistamisesse. Vaimse kultuuripärandi tutvustamine inspireerivalt, osalust edendavalt ja erinevaid publikurühmi kõnetavalt.

**2.7 Rahvusvähemused**

Rahvusvähemuste kultuurilist identiteeti toetavad projektid. Hinnatakse korraldava ühingu tegevuse järjepidevust, suunatust avatusele, koostööle ja ühistegevusele, korraldajate professionaalsust ning koostööd eestkosteorganisatsiooniga.

**2.8 Tants**

Kaasaegset tantsu populariseerivad ning tutvustavad professionaalide projektid; kaasaegset tantsu populariseerivad valdkondlikud, professionaalselt korraldatud suurüritused noortele.

**2.9 Film, kino**

*Art house* kino aastaringne järjepidev väärtfilmiprogramm; filmikultuuri ja -ajalugu populariseerivad üritused; koostöö teiste kultuurikorraldajatega (kõrvalprogrammi pakkumine teistele projektidele).

**2.10 Kirjandus**

Kaasaegset kirjandust populariseerivad üritused, väljundi pakkumine noortele autoritele, noortele suunatud kirjandusprojektid.

**2.11 Kultuurimeedia**

Kaasaegse professionaalse kultuuri kajastamine, Tartu kultuurielu kajastamine, ajakirjanduslik professionaalsus, väljundi pakkumine noortele Tartu autoritele, auditooriumi kasv, lai levikuala (levitamine väljaspool Tartut, ristmeedia kasutamine).

**2.12 Tähtpäevad**

Rahvuslike tähtpäevade ja rahvakalendri oluliste pühade tähistamine, programmi suunatus laiemale avalikkusele, tasuta ürituste osakaal, programmi mitmekesisus ja arvestamine erinevate sihtrühmadega.

**2.13 Klubiline tegevus**

Aastaringne järjepidev tegutsemine avatud kultuurikeskuse põhimõttel, sh kultuuri loomiseks ja aktiivseks kultuuriliseks osaluseks võimaluste loomine, pakkudes kultuuriühendustele ja üksikisikutele tegevuste läbiviimiseks ja oma loomingu esitlemiseks vajalikke ressursse ning publikule võimalust saada osa kaasaegsest kultuurist; tasakaalustatud ja mitmekesine kultuuriprogramm, koostöö teiste kultuuriorganisatsioonidega, soodsatel tingimustel esinemisvõimaluste pakkumine lootustandvatele alustavatele artistidele, hea meediaplaani olemasolu ja kajastatus erinevates meediakanalite.

**2.14 Kultuurivahetus**

Sh koostööle ja loomeinimeste ning –organisatsioonide võrgustike arendamisele suunatud residentuuriprojektid, mille puhul arvestatakse nende läbimõeldust, jätkusuutlikkust, arenguvisiooni olemasolu, koostööd kohalike kultuuriorganisatsioonidega, residentide kunstilist taset, esitlusi avalikkusele;

Tartu kultuurikollektiivide ja professionaalsete loomeinimeste osalemine erialaselt tunnustatud konkurssidel, festivalidel, näitustel jm.